钦定古今图书集成/明伦汇编/闺媛典/第033卷 > 韩太初妻刘氏〈甄氏附〉
## 钦定古今图书集成/明伦汇编/闺媛典/第033卷 > 韩太初妻刘氏〈甄氏附〉

按《明外史列女传》：“韩太初，元时为知印。洪武初，例徙
和州，挈家行。妻刘事姑谨，姑道病，刺血和药以进，再
病再愈之。抵和州，太初卒，刘种蔬给姑食。越二年，姑
患风疾不能起，昼夜奉汤药驱蚊蝇不离侧。姑体腐，
蛆生席间，为啮蛆，蛆不复生。及姑疾笃，刲肉食之，少
甦，月馀而卒，殡之舍侧，欲还葬舅冢，哀号五年不能”
得。太祖闻之，遣中使赐衣一袭，钞二十锭，命有司还
其丧，旌门闾，复其徭役。同时甄氏，栾城李大妻，事姑
至孝。姑寿九十一而卒，甄庐墓三年，旦暮悲号，亦被
旌。